Veilig terug! | Alta Cloete
Noudat die paaie in chaos (of nog groter chaos as gewoonlik) begin verval, is ons veilig terug op ons eie plek. Die toertjie was beplan met die oog daarop om die grootste vakansie stormloop asook die ergste hitte mis te loop. Daarom het ons vertrek nog voor die skole amptelik gesluit het (hoewel ek die indruk gekry het omtrent alle skole het nie-amptelik minstens 'n week voor die tyd gesluit) en was ons roete meestal kuslangs. In albei opsigte was dit baie suksesvol, hoewel ek dink die deel van die hitte was meer geluk as wysheid! Ons het die grootste deel van die tyd in bewolkte weer gereis en feitlik nooit regtig warm gekry nie. Maar die Afrika-son moet 'n mens nie onderskat nie – met ons tan is daar geen fout nie!
Ons het gekamp, gestap, geroei en uitgeval, potjie gemaak en gebraai, is deur muskiete aangeval, deur ape besteel, het nat wakker geword en opgepak in die reën en is net deur een speedie voorgekeer. Ons het baie gepraat en baie gelag en hier en daar effens kwaad geraak. Ons het ou bande met familie en vriende versterk, ons het die geliefde land in al sy glorie en broosheid gesien, en ons het veral die ongerief en blydskap beleef wat reën vir 'n droogtegeteisterde land bring. Ons het oor goeie en slegte paaie gery, ons het vasgeval, ons het mekaar dikwels geirriteer en mekaar weer eens liefgekry. Boonop was ons bevoorreg om terug te kom na 'n skoon huis, 'n versorgde tuin en troeteldiere, en 'n geliefde hond in top kondisie wat uit haar vel wil spring van blydskap om ons te sien.